Ukraina / Ukrainan kansalaisuuden saamisen edellytykset, Ukrainan kansalaisuuslaki

Ukraine / Requirements for obtaining Ukrainian citizenship, Ukrainian nationality law

**Kysymykset**

1. Millä perusteella ulkomaalainen voi saada Ukrainan kansalaisuuden? Millä edellytyksillä Ukrainan kansalaisuus voidaan myöntää maassa pysyvällä tai tilapäisellä oleskeluluvalla oleskelevalle ulkomaalaiselle syntyneelle lapselle?   
  
2. Millä edellytyksillä Ukrainassa syntyneelle lapselle voidaan myöntää maan kansalaisuus syntymämaan perusteella?

***Questions***

1. On what grounds can a foreigner obtain Ukrainian citizenship? Under what conditions can Ukrainian citizenship be granted to a child of a foreigner, who resides in Ukraine with a permanent or temporary permit?  
  
2. Under what conditions can a child born in Ukraine be granted Ukrainian citizenship based on the country of birth?

## Millä perusteella ulkomaalainen voi saada Ukrainan kansalaisuuden? Millä edellytyksillä Ukrainan kansalaisuus voidaan myöntää maassa pysyvällä tai tilapäisellä oleskeluluvalla oleskelevalle ulkomaalaiselle syntyneelle lapselle?

Ukrainan kansalaisuudesta säädetään maan kansalaisuuslaissa, joka on astunut voimaan vuonna 2001. Ukrainan kansalaisuuslain virallisessa englanninkielisessä käännöksessä todetaan seuraavasti:

”Article 6.Grounds for Acquiring Citizenship of Ukraine

Citizenship of Ukraine may be acquired:

1) by birth;

2) by territorial origin;

3) as a result of becoming a citizen;

4) as a result of renewal of citizenship;

5) due to adoption;

6) as a result of establishing guardianship or trusteeship over the child, placing the child into child-care or healthcare institution, family-type orphanage or adopting family or due to foster placement of a Child in a patronage fosterer family;

7) as a result of establishing guardianship over a person recognised as legally incompetent by a court;

8) regarding the stay of one or both parents of the child in the citizenship of Ukraine;

9) due to the recognition of paternity or motherhood or the establishment of the fact of paternity or motherhood;

10) on other grounds stipulated by international treaties of Ukraine.”[[1]](#footnote-1)

Alla tarkastellaan tarkemmin kysymyksenasettelun kannalta olennaisimpia kohtia, eli Ukrainan kansalaisuuden saamista nimenomaan kansalaistamisen ja alueellisen syntyperän perusteella.

**Kansalaistaminen**

Ukrainan kansalaisuuslain yhdeksännen pykälän mukaan ulkomaalaiselle tai kansalaisuudettomalle henkilölle voidaan hänen pyynnöstään myöntää Ukrainan kansalaisuus. Ukrainan kansalaisuuden myöntämisen edellytykset ovat:

1. Ukrainan perustuslain ja Ukrainan lakien tunnustaminen ja noudattaminen;

2. ilmoituksen tekeminen ulkomaan kansalaisuuden puuttumisesta (kansalaisuudettomien henkilöiden kohdalla) tai velvoite päättää ulkomaan kansalaisuus (ulkomaalaisten kohdalla);

3. yhtäjaksoinen laillinen oleskelu Ukrainan alueella viimeisen viiden vuoden ajan;

4. maahanmuuttoluvan[[2]](#footnote-2) saaminen;

5. virallisen kielen puhuminen tai sen ymmärtäminen kommunikointiin riittävällä tasolla;

6. laillisen toimeentulon olemassaolo.[[3]](#footnote-3)

Laissa on poikkeuksia edellä mainittuihin ehtoihin. Esimerkiksi yhtäjaksoista laillista oleskelua Ukrainan alueella viimeisen viiden vuoden ajalta ei edellytetä Ukrainan kansalaisen kanssa yli kaksi vuotta naimisissa olleelta henkilöltä. Pakolaisaseman tai turvapaikan Ukrainassa saaneilta henkilöiltä edellytetään ainoastaan kolmen vuoden yhtäjaksoista laillista oleskelua Ukrainassa pakolaisaseman tai turvapaikan myöntämisen jälkeen. Heiltä ei myöskään edellytetä maahanmuuttoluvan saamista tai laillisen toimeentulon olemassaoloa. Myös muun muassa Ukrainan asevoimissa palvelleihin ulkomaalaisiin ja kansalaisuudettomiin henkilöihin kohdistuu poikkeuksia.[[4]](#footnote-4)

Lisäksi Ukrainan kansalaisuuslain yhdeksännessä pykälässä todetaan, että Ukrainassa asuvalta lapselta, jonka vanhemmista tai huoltajista toisella on maahanmuuttolupa Ukrainaan, ei edellytetä kansalaisuuden saamiseksi kohtien 1 ja 3–6 mukaisia vaatimuksia. Maahanmuuttolupaa Ukrainaan ei edellytetä, jos lapsen vanhemmista tai huoltajista toiselle on myönnetty pakolaisasema tai turvapaikka Ukrainassa, tai vanhemmista tai huoltajista toinen on ulkomaalainen tai kansalaisuudeton henkilö, ja on saapunut Ukrainaan oleskelemaan pysyvästi ennen Ukrainan maahanmuuttolain voimaantuloa 7.8.2001, ja jolla on leima asuinosoitteen rekisteröinnistä vuoden 1974 standardien mukaisessa entisen Neuvostoliiton kansalaisen passissa, tai joka on saanut todistuksen pysyvästä oleskelusta Ukrainassa.[[5]](#footnote-5)

Ukrainan kansalaisuutta ei myönnetä henkilölle, joka:

1. on tehnyt rikoksen ihmisyyttä vastaan tai kansanmurhan;

2. on tuomittu Ukrainassa vapauden menetykseen vakavasta tai erityisen vakavasta rikoksesta (tuomion purkamiseen tai poistamiseen asti), ottaen asianmukaisesti huomioon valtion kansallisen turvallisuuden uhan tason;

3. on tehnyt toisen valtion alueella teon, joka on Ukrainan lainsäädännössä tunnustettu vakavaksi tai erityisen vakavaksi rikokseksi.[[6]](#footnote-6)

Ukrainan kansalaisuuslain 16. pykälän mukaan 14–18-vuotiaat lapset voivat hankkia Ukrainan kansalaisuuden vain heidän omalla suostumuksellaan.[[7]](#footnote-7)

**Ukrainan kansalaisuuden saaminen alueellisen syntyperän perusteella**

Ukrainian Immigration Bureau -sivustolla todetaan, Ukrainan kansalaisuus on mahdollista saada myös alueellisen syntyperän perusteella. Sivuston mukaan käytäntö on osoittanut, että pienikin yhteys hakijan tai hakijan sukulaisen ja Ukrainan välillä takaa huomattavan korkeat onnistumismahdollisuudet Ukrainan kansalaisuuden hakemisessa.[[8]](#footnote-8) Ukrainan valtion maahanmuuttoviranomaisen verkkosivujen ja Ukrainan kansalaisuuslain kahdeksannen pykälän mukaan Ukrainan kansalaisuutta hakenut kansalaisuudeton henkilö tai ulkomaalainen, joka on sitoutunut päättämään ulkomaan kansalaisuuden, rekisteröidään Ukrainan kansalaiseksi yhdessä henkilön alaikäisten lapsien kanssa, jos hän täyttää toisen seuraavista ehdoista:

* Henkilö tai ainakin yksi hänen vanhemmistaan, isovanhemmistaan, sisaruksistaan, sisaruspuolistaan, lapsistaan tai lapsenlapsistaan syntyi tai asui vakinaisesti ennen 24.8.1991 alueella, josta tuli myöhemmin Ukrainan aluetta
* Henkilö tai ainakin yksi hänen vanhemmistaan, isovanhemmistaan, sisaruksistaan, sisaruspuolistaan, lapsistaan tai lapsenlapsistaan syntyi tai asui vakinaisesti muilla alueilla, jotka olivat syntymähetkellä tai vakinaisen asumisen aikaan osa Ukrainan kansantasavaltaa (Ukrainian People’s Republic), Länsi-Ukrainan kansantasavaltaa (West Ukrainian People’s Republic), Ukrainan valtiota (Ukrainian state), Ukrainan sosialistista neuvostotasavaltaa (Ukrainian Socialist Soviet Republic), Taka-Karpatian Ukrainaa (Transcarpathian Ukraine) tai Ukrainan sosialistista neuvostotasavaltaa (Ukrainian Soviet Socialist Republic).[[9]](#footnote-9)

**Kaksoiskansalaisuus Ukrainassa**

Ukrainan kansalaisuuslain toisessa pykälässä todetaan, että yhden kansalaisuuden periaate on yksi Ukrainan kansalaisuutta koskevan lainsäädännön periaatteista. Jos Ukrainan kansalainen on saanut toisen valtion tai valtioiden kansalaisuuden, hänet tunnustetaan Ukrainaan liittyvissä oikeudellisissa tilanteissa vain Ukrainan kansalaiseksi. Jos ulkomaalainen on saanut Ukrainan kansalaisuuden, hänet tunnustetaan Ukrainaan liittyvissä oikeudellisissa tilanteissa vain Ukrainan kansalaiseksi.[[10]](#footnote-10) Ukrainian Immigration Bureau -sivustolla todetaan, että Ukrainan kansalaisuuden saamiseksi alkuperäisestä kansalaisuudesta luopuminen on välttämätöntä. Ukrainan kansalaisuusvaatimuksissa todetaan yksiselitteisesti, että hakijan tulee esittää asiakirja, joka vahvistaa hänen aikomuksensa luopua alkuperäisestä kansalaisuudesta. Jos hakija ei lähetä alkuperäisestä kansalaisuudesta luopumisilmoitusta kahden vuoden kuluessa Ukrainan kansalaisuuden myöntämisestä, on seurauksena Ukrainan kansalaisuuden peruuttaminen. Sivustolla todetaan, että käytännössä on olemassa tiettyjä porsaanreikiä, jotka mahdollistavat kahden kansalaisuuden samanaikaisesti. Esimerkiksi käytäntö on osoittanut, että vaikka hakijan senhetkisen kansalaisuusvaltion ulkomaanedustusto voi antaa todistuksen kansalaisuudesta luopumisesta, mikään ei estä hakijaa palauttamasta alkuperäistä kansalaisuuttaan ja säilyttämästä samalla Ukrainan kansalaisuutta.[[11]](#footnote-11)

Valtiollisen uutistoimisto Ukrinformin (ukr. Укрінформ) 4.12.2021 julkaisemassa uutisessa kerrotaan, että eräs ukrainalainen kansanedustaja on todennut arviolta noin neljällä miljoonalla Ukrainan kansalaisella olevan myös ulkomaan kansalaisuus.[[12]](#footnote-12) Ukrainalaisen Euromaidan Press -verkkolehden artikkelissa todetaan, että Ukrainassa ei ole tällä hetkellä olemassa mekanismia sen selvittämiseksi, onko henkilöllä ulkomaan kansalaisuutta.[[13]](#footnote-13)

## Millä edellytyksillä Ukrainassa syntyneelle lapselle voidaan myöntää maan kansalaisuus syntymämaan perusteella?

Ukrainan kansalaisuuslain seitsemännessä pykälässä säädetään Ukrainan kansalaisuudesta syntymän perusteella. Ukrainan kansalaiseksi syntymän perusteella määritellään seuraavat henkilöt:

* Henkilö, jonka vanhemmat ovat tai toinen vanhemmista on Ukrainan kansalainen henkilön syntymän aikaan.
* Henkilö, joka on syntynyt Ukrainan alueella siellä laillisesti asuville kansalaisuudettomille henkilöille.
* Henkilö, joka on syntynyt Ukrainan ulkopuolella Ukrainan alueella pysyvästi ja laillisesti asuville kansalaisuudettomille henkilöille, ja joka ei ole saanut toisen valtion kansalaisuutta syntymän perusteella.
* Henkilö, joka on syntynyt Ukrainan alueella siellä laillisesti asuville ulkomaalaisille, ja joka ei ole saanut kummankaan vanhemman kansalaisuutta syntymän perusteella.
* Henkilö, joka on syntynyt Ukrainan alueella, ja jonka vanhemmista toinen on saanut pakolaisaseman tai turvapaikan Ukrainassa, ja joka ei ole saanut syntymän perusteella kummankaan vanhemman kansalaisuutta tai sai sen vanhemman kansalaisuuden, jolla on pakolaisasema tai turvapaikka Ukrainassa.
* Henkilö, joka on syntynyt Ukrainan alueella siellä laillisesti asuvalle ulkomaalaiselle ja kansalaisuudettomalle henkilölle, ja joka ei saanut ulkomaalaisen vanhemman kansalaisuutta syntymän perusteella.[[14]](#footnote-14)
* Ukrainan alueelta löydetty vastasyntynyt lapsi, jonka vanhemmat eivät ole tiedossa.[[15]](#footnote-15)

Ukrainan kansalaisuuslain perusteella henkilö, jolla on syntymän perusteella oikeus saada Ukrainan kansalaisuus, katsotaan Ukrainan kansalaiseksi hänen syntymästään lähtien.[[16]](#footnote-16)

Ukrainian Immigration Bureau -sivustolla todetaan, että ulkomaan kansalaisille syntyneen ja kansalaisuuslain mukaisesti syntymähetkestä alkaen Ukrainan kansalaisuuteen oikeutetun lapsen tulee hakea kansalaisuutta erikseen vahvistusmenettelyssä, joka kestää yleensä 4–6 kuukautta. Sivuston mukaan lapsen Ukrainan kansalaisuuden myötä hänen vanhempansa ovat oikeutettuja pysyvään oleskelulupaan. Pysyvä oleskelulupa taas antaa ulkomaalaiselle vapauden työskennellä ja opiskella maassa ilman rajoituksia. Samaan aikaan pysyvä oleskelulupa on vanhempien keskeisin askel kohti Ukrainan kansalaisuutta.[[17]](#footnote-17)

Ukrainan valtion maahanmuuttoviranomaisen verkkosivuilla kerrotaan, mitä asiakirjoja viranomaisille tulee toimittaa Ukrainan kansalaisuuden saamiseksi syntymän perusteella. Mikäli lapsi on esimerkiksi syntynyt Ukrainassa siellä laillisesti asuville ulkomaalaisille, ja hän ei ole saanut kummankaan vanhemman kansalaisuutta syntymän perusteella, tulee hänen vanhempiensa toimittaa viranomaisille seuraavat asiakirjat: rekisteröintihakemus Ukrainan kansalaisuuden saamisesta syntymän perusteella; kopio lapsen syntymätodistuksesta; kopiot asiakirjoista, jotka vahvistavat, että lapsen vanhemmat ovat toisen valtion kansalaisia hänen syntymänsä aikaan; kopiot asiakirjoista, jotka vahvistavat, että lapsen vanhemmat asuvat Ukrainan alueella laillisesti hänen syntymänsä aikaan; sekä ilmoitus siitä, että lapsi ei ole saanut kummankaan vanhemman kansalaisuutta syntymän perusteella.[[18]](#footnote-18) Lapsen vanhemman tulee täyttää kyseiseen ilmoitukseen ne vieraan valtion tai valtioiden kansalaisuuslakia koskevat säännökset, joiden mukaan lapsi ei ole saanut kummankaan vanhemman kansalaisuutta.[[19]](#footnote-19)

Käytetystä lähdeaineistosta ei löydy edellä esiteltyä yksityiskohtaisempaa tietoa Ukrainassa syntyneelle lapselle syntymämaan perusteella kansalaisuuden myöntämisen ehdoista ja käytännöistä. Esimerkiksi Yhdysvaltain ulkoministeriön Ukrainaa käsittelevässä ihmisoikeusraportissa todetaan, että maassa tai Ukrainan kansalaisille syntyminen tarkoittaa kansalaisuuden saamista. Myös pysyvästi maassa asuville kansalaisuudettomille henkilöille syntynyt lapsi on Ukrainan kansalainen.[[20]](#footnote-20)

## Lähteet

Euromaidan Press 9.2.2022. *Ukraine eyes dual citizenship while considering security risks from Russia*. <https://euromaidanpress.com/2022/02/09/ukraine-eyes-dual-citizenship-while-considering-security-risks-from-russia/> (käyty 27.6.2022).

State Migration Service of Ukraine

[päiväämätön]a. *Acquiring Ukrainian Citizenship by geographic place of origin*. <https://dmsu.gov.ua/en-home/services/acquisition-of-ukrainian-citizenship/acquiring-ukrainian-citizenship-by-geographic-place-of-origin.html> (käyty 27.6.2022).

[päiväämätön]b. *Набуття громадянства України за народженням*. <https://dmsu.gov.ua/poslugi/nabuttya-gromadyanstva-ukrajni/nabuttya-gromadyanstva-ukrajni-za-narodzhennyam.html> (käyty 27.6.2022).

[päiväämätön]c. *ДЕКЛАРАЦІЯ.* <https://view.officeapps.live.com/op/view.aspx?src=https%3A%2F%2Fdmsu.gov.ua%2Fassets%2Ffiles%2Fform%2FnakazMinUst715%2Fdod_05.doc&wdOrigin=BROWSELINK> (käyty 27.6.2022).

Ukraina

2001a. *LAW OF UKRAINE On Citizenship of Ukraine.* <https://zakon.rada.gov.ua/laws/show/2235-14?lang=en#doc_info> (käyty 27.6.2022).

2001b. *ЗАКОН УКРАЇНИ Про громадянство України.* <https://zakon.rada.gov.ua/laws/show/2235-14?lang=uk#Text> (käyty 27.6.2022).

Ukrainian Immigration Bureau

[päiväämätön]a. *UKRAINIAN CITIZENSHIP BY DESCENT.* <https://immigrationukraine.com/ukrainian-citizenship-by-descent/> (käyty 27.6.2022).

[päiväämätön]b. *DUAL CITIZENSHIP IN UKRAINE* <https://immigrationukraine.com/dual-citizenship-in-ukraine/> (käyty 27.6.2022).

[päiväämätön]c. *UKRAINIAN CITIZENSHIP BY BIRTH.* <https://immigrationukraine.com/ukrainian-citizenship-by-birth/> (käyty 27.6.2022).

USDOS (United States Department of State) 2022. *2021 Country Reports on Human Rights Practices: Ukraine*. <https://www.state.gov/reports/2021-country-reports-on-human-rights-practices/ukraine/> (käyty 27.6.2022).

Укрінформ (Ukrinform) 4.12.2021*. Іноземне громадянство мають близько 4 мільйонів українців – депутат.* <https://www.ukrinform.ua/rubric-society/3362873-inozemne-gromadanstvo-maut-blizko-4-miljoniv-ukrainciv-deputat.html> (käyty 27.6.2022).

Зиан (Zian) [päiväämätön]. *РАЗРЕШЕНИЕ НА ИММИГРАЦИЮ В УКРАИНУ.* <https://immigration-to-ukraine.com.ua/vid-na-zhitelstvo-v-ukraine/razreshenie-na-immigraciju/> (käyty 29.6.2022).

**Tietoja vastauksesta**

Maahanmuuttoviraston maatietopalvelun kyselyvastaus on laadittu noudattaen Euroopan unionin yhteisiä suuntaviivoja lähtömaatiedon tuottamisesta (2008). Vastaus perustuu huolellisesti valittuihin lähteisiin, joista kaikki on listattu vastauksen lähdeluetteloon. Ilmeisiä ja kiistattomia tosiasioita lukuun ottamatta kaikki esitetty tieto on tarkastettu useammasta lähteestä, ellei muuta erikseen mainita. Vastauksessa esitetyt tiedot on hankittu, arvioitu ja käsitelty huolellisesti, vastausajan ollessa rajattu. Vastaus ei kuitenkaan pyri olemaan kaikenkattava, eikä sitä tule pitää yksinään minkään oleskeluluvan, pakolaisaseman tai turvapaikkahakemuksen perusteena. Vaikka jotain tapahtumaa, henkilöä tai organisaatiota ei olisi mainittu vastauksessa, se ei tarkoita, etteikö kyseistä tapahtumaa olisi tapahtunut tai kyseistä henkilöä tai organisaatiota olisi olemassa. Vastaus ei välttämättä edusta Maahanmuuttoviraston virallista kantaa, eikä se ole poliittinen kannanotto tai oikeudellinen arvio.

**Information on the response**

This response has been compiled by the Country Information Service of the Finnish Immigration Service in accordance with the common EU guidelines for processing country of origin information (2008). The response is based on carefully selected sources of information. All sources used are referenced. With the exception of obvious and indisputable facts, all information presented has been cross-checked from several sources unless stated otherwise. The information provided in the response has been obtained, evaluated and processed carefully within the limited time frame given. However, the response does not aim to be exhaustive, and it should not be considered conclusive as to the merit of any particular claim to a residence permit, refugee status or asylum. Even if a certain event, person or organization is not mentioned in the response, this does not mean that the event has not taken place or that the person or organization does not exist. The response does not necessarily reflect the opinion of the Finnish Immigration Service, and it is not a political statement or a judicial evaluation.

1. Ukraina 2001a. [↑](#footnote-ref-1)
2. Ukrainan viranomaisen ulkomaalaiselle ja kansalaisuudettomalle henkilölle myöntämä lupa maahanmuuttoon maahanmuuttokiintiön puitteissa. Tietyille maahanmuuttajaryhmille voidaan myöntää lupa muuttaa Ukrainaan kiintiön ulkopuolella. Lähde: Зиан [päiväämätön]. [↑](#footnote-ref-2)
3. Ukraina 2001a. [↑](#footnote-ref-3)
4. Ibid. [↑](#footnote-ref-4)
5. Ibid. [↑](#footnote-ref-5)
6. Ibid. [↑](#footnote-ref-6)
7. Ibid. [↑](#footnote-ref-7)
8. Ukrainian Immigration Bureau [päiväämätön]a. [↑](#footnote-ref-8)
9. Ukraina 2001a; State Migration Service of Ukraine [päiväämätön]a. [↑](#footnote-ref-9)
10. Ukraina 2001a. [↑](#footnote-ref-10)
11. Ukrainian Immigration Bureau [päiväämätön]b. [↑](#footnote-ref-11)
12. Укрінформ 4.12.2021. [↑](#footnote-ref-12)
13. Euromaidan Press 9.2.2022. [↑](#footnote-ref-13)
14. Tässä kohdassa on eroja Ukrainan kansalaisuuslain alkuperäisen ukrainankielisen tekstin ja virallisen englanninkielisen käännöksen välillä. Englanninkielisessä käännöksessä todetaan seuraavasti: ”A person born on the territory of Ukraine to foreigners who legally reside on the territory of Ukraine, and have not, by his/her birth, acquired the citizenship of any of the parent who is not a foreigner, shall be deemed a citizen of Ukraine.” Lähde: Ukraina 2001a. [↑](#footnote-ref-14)
15. Ukraina 2001b. [↑](#footnote-ref-15)
16. Ukraina 2001b. [↑](#footnote-ref-16)
17. Ukrainian Immigration Bureau [päiväämätön]c. [↑](#footnote-ref-17)
18. State Migration Service of Ukraine [päiväämätön]b. [↑](#footnote-ref-18)
19. State Migration Service of Ukraine [päiväämätön]c. [↑](#footnote-ref-19)
20. USDOS 2022. [↑](#footnote-ref-20)